Un sfert dintre persoanele intervievate – 24,6% - sunt de părere că Parlamentul ar trebui să voteze o lege pentru continuarea proiectului, în timp ce 29,2% nu ştiu care ar fi soluţia legislativă în acest caz. 46,2% se pronunţă categoric pentru stoparea proiectului, conform unui studiu al Centrului de Cercetării şi Studii Cantitative şi Calitative (CCSCC).

Trei sferturi dintre români cred că mass-media n-a informat corect populaţia în legătură cu proiectul Roşia Montană. Astfel, 45,8% susţin că presa a dat informaţii relevante şi complete doar în mică măsură, iar alţi 27,1% spun că în foarte mică măsură media a informat corect. Doar 3,2% dintre respondenţi spun că presa a dat informaţii foarte corecte şi complete, iar 23,9% cred că presa a informat în mare măsură populaţia vizavi de problematica ridicată de proiectul Roşia Montană.

Românii cred că statul ar trebui să fie beneficiarul proiectului Roşia Montană

Mai mult de jumătate dintre români sunt la curent cu subiectul Roşia Montană, potrivit unui sondaj realizat de Centrul de Cercetări şi Studii Cantitative şi Calitative (CCSCC). Astfel, 48,2% dintre respondenţi spun că Proiectul Roşia Montană le este cunoscut în mare măsură, în timp ce altor 8,6% le este cunoscut în foarte mare măsură. 32,7% au puţine cunoştinţe despre acest subiect, iar alţi 10,5% n-au auzit deloc de el.

Aproape jumătate dintre respondenţi – 46,4% - sunt convinşi că proiectul nu este în interesul ţării şi că resursele miniere din această zonă a ţării se vor vinde pe degeaba. Doar 27,1% cred că proiectul este unul bun pentru ţară, în timp ce 26,5% nu ştiu în ce măsură proiectul este în interesul României. Într-un procent covârşitor, de 92,8%, persoanele intervievate susţin că principalul beneficiar al proiectului ar trebui să fie statul român, cel care este şi proprietarul zăcământului de aur. Doar 7,2% agreează ideea că beneficiar al proiectului ar trebui să fie Compania Roşia Montană Gold Corporation.

Majoritatea românilor cred că în România lucrurile merg în direcţia greşită

Două treimi dintre români sunt destul de nemulţumiţi sau nemulţumiţi de activitatea Guvernului Ponta. Dintre aceştia 39,4% se declară total nemulţumiţi de măsurile luate de guvern, în timp ce 28,8% sunt destul de nemulţumiţi. Relativ mulţumiţi sunt 27,3% dintre cei intervievaţi, iar 4,5% sunt foarte mulţumiţi de activitatea actualului guvern.

Românii nu sunt foarte optimişti nici când vine vorba de felul în care merg lucrurile în România. Prin urmare, 34,1% dintre respondenţi sunt foarte convinşi că România merge într-o direcţie greşită, iar alţii 24,7% sunt destul de convinşi că lucrurile în ţară nu merg într-o direcţie bună. 20,8% dintre români nu ştiu dacă, în România, lucrurile merg într-o direcţie bună sau într-una greşită. Doar 4,8% sunt ferm convinşi că România este pe drumul cel bun, iar alţi 15,6% sunt destul de convinşi de acest fapt.

Sondajul a fost realizat de Centrul de Cercetări şi Studii Cantitative şi Calitative (CCSCC) în perioada 13-16 noiembrie 2013, pe un eşantion reprezentativ pentru populaţia adultă a României de 1.246 subiecţi, la comanda postului de televiziune TL+ Baia Mare, prin interviuri telefonice prin selecţie asistată de calculator (CATI). Tipul de eşantion: probabilist, multi-stadial, stratificat pe baza rezultatelor finale ale Recensământului Populaţiei şi al Locuinţelor din 2011. La un interval de încredere de 95%, marja de eroare la nivelul întregului eşantion este de +/- 2,8%.

